പാവല് പന്തല് തകര്ന്നുവീണ് കൃഷിനാശം കണ്ണാറ: പയ്യനത്ത് ഒന്നര ഏക്കര് വരുന്ന പാവല്പന്തല് തകര്ന്നുവീണു കൃഷിനാശം. പയ്യനം കീടന്കുറ്റിയില് വീട്ടില് കുരിയന് പാട്ടത്തിനെടുത്ത പറന്പിലെ പാവല്പന്തലാണ് കഴിഞ്ഞ ദിവസമുണ്ടായ ശക്തമായ കാറ്റില് നിലംപൊത്തിയത്. ദിവസവും 800 കിലോയോളം വിളവെടുത്തിരുന്ന പന്തലാണ് വീണുപോയത്. തിങ്കളാഴ്ച്ച വിളവെടുക്കാന് ഇരിക്കെയാണ് സംഭവം. പന്തല് ഉയര്ത്താനുള്ള ശ്രമത്തിലാണ് കുരിയന്. എന്നാല് ഉയര്ത്താന് കഴിയില്ല എന്നാണ് സമീപവാസികള് പറയുന്നത്. ഈ വര്ഷം പാവയ്ക്കയ്ക്കു വേണ്ടത്ര വില ലഭിക്കാത്തതിനാല് പൂര്ണമായി വിളവെടുപ്പ് നടത്തിയിരുന്നില്ല. പന്തല് വീണതിനാല് ഇനി വിളവെടുപ്പ് നടത്താന് കഴിയാത്ത അവസ്ഥയിലാണ്. വായ്പയെടുത്തു കൃഷി ഇറക്കിയിരുന്ന കുരിയനും ഭാര്യ ടെസിക്കും വലിയ നഷ്ടമാണ് ഉണ്ടായിരുന്നത്. കൃഷി ഓഫീസറെ വിവരം അറിയിച്ചിട്ടുണ്ട്.